[{"text_idx": "#000000", "text": "Projekta mastrumado plibonigita danke al OpenProject, nuntempe testata en ELiSo"}, {"text_idx": "#000001", "text": "En Esperanto kaj Libera Scio (ELiSo) ni strebas c\u0302iam plialtigi kvaliton de nia laboro. Tial ni nuntempe testas OpenProject-n, liberan retan projektan mastrumilon. G\u0302i helpos plifaciligi kaj plitravidebligi nian organizan laboron, disvolvos kapablojn pri projekta mastrumado kaj eble ec\u0302 helpos al niaj Vikimediaj komunumoj organizi siajn proprajn projektojn."}, {"text_idx": "#000002", "text": "La problemo kaj la solvo"}, {"text_idx": "#000004", "text": "Antau\u0306e ni por projekta mastrumado uzadis Trello-n. Kvankam g\u0302i estas signife simpla por ekuzo, g\u0302i havas malavantag\u0302ojn, ke pli kompleksaj aferoj estas aparte malfacile fareblaj, g\u0302i ne estas en Esperanto (kaj probable ne estos iam ajn baldau\u0306) kaj g\u0302i malkongruas kun la valoro de Vikimedia movado por libereco."}, {"text_idx": "#000005", "text": "Tial ni lastatempe testas novan projektan mastrumilon \u2013 OpenProject. G\u0302i estas profesinivela ilo (tial bedau\u0306rinde ankau\u0306 pli malsimpla por ekuzo), provizas bonegajn eblojn por mastrumado, povas esti en Esperanto (volontuloj povas traduki g\u0302in) kaj estas libera programaro, kio tre kongruas kun Vikimediaj valoroj."}, {"text_idx": "#000006", "text": "Specifajn dankojn meritas Mathieu Stumpf kiu instalis g\u0302in por ni, kaj Matthieu Desplantes kiu provizis bezonatan teh\u0302nikan helpon! Dankon, Mat(t)hieu-j! Ankau\u0306 dankon al Krys\u030ctof Klestil, kiu trovis la ilon kaj proponis g\u0302in por testado!"}, {"text_idx": "#000007", "text": "La c\u0302efa pag\u0302o de projekto provizas superrigardon de la plej gravaj aferoj, inklude priskribon, informon c\u0302u la projekto bone progresas, listigon de membroj kaj laborpakaj\u0302oj. Eblas agordi kio c\u0302io estos montrata."}, {"text_idx": "#000008", "text": "G\u0302i estis instalita fine de Julio 2021 kaj jam trapasis unuajn testojn pri tau\u0306geco. Ni plu testas g\u0302in kaj fakte lernas kiel plej tau\u0306ge uzi g\u0302iajn grandajn kapablojn (saman aferon eblas fari per diversaj manieroj, kiuj malsamas en detaloj de uzado). Mia persona duma opinio estas vere pozitiva!"}, {"text_idx": "#000009", "text": "C\u0302iu tasko, fazo, cimo, funkcio ks. povas havi priskribon, asigniton (kiu faros la laboron), respondeculon (kiu respondecas, ke la laboro estos farita), informojn pri uzitaj tempo kaj mono kaj plurajn aliajn datumojn. Eblas difini tajloritajn kampojn specife por viaj projektaj bezonoj, difini rilatojn inter laborpakaj\u0302oj, ec\u0302 alig\u0302i kiel observanto."}, {"text_idx": "#000010", "text": "Krom funkciado por rekte mastrumi niajn projektojn, g\u0302i provizas ankau\u0306 eblon por vi, niaj membroj / subtenantoj / interesig\u0302antoj, rigardi \u201csur fingrojn de organizantoj\u201d kiel ili faras sian laboron. Tiel vi povos ne nur pli lerni pri projekta mastrumado, sed ankau\u0306 ekscii kie estas bezontata helpo de volontulo (ekz. vi!), au\u0306 vi povas proponi s\u0302ang\u0302on en projekto por havi pli grandan efikon. Aliflanke, tia c\u0302i pligrandigita travidebleco helpas ankau\u0306 al la Estraro kaj c\u0302eforganizanto de la projektoj pli atenti pri sia laboro (simile kiel ni havas travidebajn bankajn kontojn por ke vi povu vidi niajn financajn transakciojn kaj ne nur kredi, sed mem konfirmi ke ni uzas la monon respondece). Ekz. ankorau\u0306 dum jaro bone videblos kiuj projektoj bone progresas kaj kiuj havas problemojn. Kutime tia klara superrigardo aperas nur dum prezento de Jara raporto post la koncerna jaro, kiam jam ne eblas helpi plenumi la planon. (Tamen estas projektoj kiuj pro diversaj kialoj ne estu publike videblaj kaj lau\u0306bezone ni uzados ankau\u0306 tiajn.)"}, {"text_idx": "#000011", "text": "Por ne nur teorie paroli, jen la projekto por la Jara plano 2021. Bv. memori, ke g\u0302is nun plejparto de tempo estis dedic\u0302ita al agordado kaj lernado pri OpenProject, kaj vera projekta laboro estas koncentrita pri la Amerika monato 2021."}, {"text_idx": "#000012", "text": "Per vojmapo eblas facile vidi kiom granda parto de iu projekta fazo estas jam plenumita. Klasika projekta mastrumado (t.n. \u201cakvofalo\u201d) postulas, ke tuta laboro en iu fazo estu plenumita antau\u0306 transiri al sekva fazo. Agila projekta mastrumado estas multe pli fleksebla."}, {"text_idx": "#000013", "text": "Ni pripensas provizi la ilon ne nur por projektoj de ELiSo / VMEO sed ankau\u0306 al niaj Vikimediaj komunumoj. Ekzemple estis proponita uzi g\u0302in por helpi maturigi la Esperantan Vikiversitaton. Se vi havas ideon pri tia projekto, kontaktu nin!"}, {"text_idx": "#000014", "text": "Fine, mi emfazas, ke nia uzado de OpenProject estas dau\u0306re en testa fazo. Ni povos akcepti g\u0302in por longtempa uzado nur post fino de almenau\u0306 1 projekto plene mastrumita per g\u0302i. Tiu projekto probable estos la Amerika monato 2021, artikol-verka konkurso en Vikipedio kaj Vikivojag\u0302o, kiu okazos en Oktobro 2021 kaj lau\u0306plane finig\u0302os tute fine de 2021. Jen g\u0302i en nia OpenProject: "}, {"text_idx": "#000015", "text": "OpenProject montras tempajn rilatojn de laborpakaj\u0302oj ankau\u0306 per Gantt-grafeo. Eblas agordi kompleksajn rilatojn inter diversaj laborpakaj\u0302oj kaj vidigi ilin por facila superrigardo."}, {"text_idx": "#000016", "text": "Se vi spertas pri OpenProject au\u0306 alia progresa projekto-mastrumilo (ekz. distingas inter \u201cepic\u201d kaj \u201cuser story\u201d) au\u0306 pri agila / hibrida projekta mastrumado kaj pretas konsili al ni, certe kontaktu nin! Kune ni faros nian projekto-mastrumadon pli profesi-nivela kaj sekve efikon de nia agado pli granda!"}, {"text_idx": "#000017", "text": "Retpos\u0302tadreso ne estos publikigita. Devigaj kampoj estas markitaj *"}, {"text_idx": "#000018", "text": "Konservu miajn nomon, retpos\u0302tadreson kaj retejon en tiu c\u0302i retumilo por uzi kiam mi denove komentos."}, {"text_idx": "#000020", "text": "Vikipedio, pli ol enciklopedio (Germana Esperanto-Kongreso 2023)"}, {"text_idx": "#000021", "text": "Pri ni Imagu la mondon en kiu c\u0302iu unuopa homo povas partopreni en sumo de homara scio per kaj pri Esperanto \u2013 tian mondon ni kreas.\nNi subtenas disvolvig\u0302on de Vikipedio kaj de g\u0302iaj frataj projektoj \u2013 en kaj pri Esperanto \u2013 per konkursoj, trejnadoj, partneradoj, varbado, kaj alimaniere.\nSe vi s\u0302atas tion, subtenu nian laboron kaj / au\u0306 membrig\u0302u! Kune ni helpos pli <3"}, {"text_idx": "#000022", "text": "Imagu la mondon en kiu c\u0302iu unuopa homo povas partopreni en sumo de homara scio per kaj pri Esperanto \u2013 tian mondon ni kreas."}, {"text_idx": "#000023", "text": "Ni subtenas disvolvig\u0302on de Vikipedio kaj de g\u0302iaj frataj projektoj \u2013 en kaj pri Esperanto \u2013 per konkursoj, trejnadoj, partneradoj, varbado, kaj alimaniere."}, {"text_idx": "#000024", "text": "Se vi s\u0302atas tion, subtenu nian laboron kaj / au\u0306 membrig\u0302u! Kune ni helpos pli <3"}]